b'\n_START_ARTICLE_\nKanervakimalainen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKanervakimalainen on keltamusta kimalaislaji. Kuningattarilla ja ty\xc3\xb6l\xc3\xa4isill\xc3\xa4 on keskiruumiin etu- ja takaosa ovat kirkkaankeltaiset. Joskus my\xc3\xb6s koko takaruumiin tyviosa. Takaruumiin k\xc3\xa4rki on aina valkoinen. Koirailla my\xc3\xb6s naama tuntosarvien v\xc3\xa4list\xc3\xa4 aluetta lukunottamatta on keltainen ja takimmaisen raajaparin reidet kokonaan mustakarvaiset. Kuningattaret ja ty\xc3\xb6l\xc3\xa4iset ovat v\xc3\xa4ritykselt\xc3\xa4\xc3\xa4n hyvin samankaltaisia tarhakimalaisten kanssa, mutta kanervakimalaisen p\xc3\xa4\xc3\xa4 ei ole muodoltaan yht\xc3\xa4 pitkulainen. Koiraat muistuttavat eritt\xc3\xa4in paljon uralinkimalaisen koiraita. Laji on pienikokoinen. Ty\xc3\xb6l\xc3\xa4isten ja koiraiden ruumiin pituus on 9\xe2\x80\x9314 mm. Kuningattaret ovat pituudeltaan 15\xe2\x80\x9318 mm.\n_START_SECTION_\nLevinneisyys\n_START_PARAGRAPH_\nEuroopassa kanervakimalaisen levinneisyys painottuu pohjoiseen, miss\xc3\xa4 se my\xc3\xb6s on yleisimpi\xc3\xa4 kimalaislajeja. Sit\xc3\xa4 tavataan my\xc3\xb6s Islannissa. Etel\xc3\xa4-Euroopassa kanervakimalainen on harvinainen ja paikoittainen vuoristolaji. Id\xc3\xa4ss\xc3\xa4 levinneisyysalue ulottuu Ven\xc3\xa4j\xc3\xa4n Tyynenmeren rannikolle ja edelleen Pohjois-Amerikan pohjoisosiin. Suomessa sit\xc3\xa4 tavataan koko maassa, mutta laji yleistyy pohjoista kohti._NEWLINE_IUCN on luokitellut kanervakimalaisen uhanalaisuden puutteellisesti tunnetuksi, sill\xc3\xa4 vaikka Euroopan ja Pohjois-Amerikan populaatiot ovatkin elinvoimaisia, lajin levinneisyytt\xc3\xa4 ja uhanalaisuutta Aasiassa ei tunneta.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nKanervakimalaista tavataan kaikenlaisissa ymp\xc3\xa4rist\xc3\xb6iss\xc3\xa4, mutta tyypillisimmin sen tapaa kangasmets\xc3\xa4st\xc3\xa4. My\xc3\xb6s merenrannat ovat lajille mieleen. Se kuuluu harvoihin kimalaislajeihin, joka viihtyy korkealla tunturimaastossa. Kimalaiset k\xc3\xa4yv\xc3\xa4t erityisesti kanervan ja mustikan kukilla, koiraat my\xc3\xb6s kultapiiskuilla ja maitohorsmilla. Pes\xc3\xa4 on maan pintakerroksissa ja siihen kuuluu yleens\xc3\xa4 50\xe2\x80\x93120 yksil\xc3\xb6\xc3\xa4.'